עין אבל

עין אִבּל (בערבית: عين إبل) הוא כפר נוצרי לבנוני בנפת בינת ג'בייל מחוז אל-נבטיה.

== אטימולוגיה ==
החוקר אניס פריחה סבר שבסורית, פירוש המילה "עין" הוא "מעיין" ו"אבל" הוא שם נרדף לגמל, כך שצירוף שתי המילים הוא "מעיין הגמל".<ref name=":0"></ref>

אדוארד הנרי פאלמר כתב בשנת 1881 שפירוש שם הכפר הוא: "מעיין הגמלים" תוך תרגום מילולי של השם מהערבית הקלאסית.<ref></ref>

יש מספר וריאציות להגיית שם הכפר, כמו: עין איבְּל, עין איבֶּל, עָין אִבּל,

== מיקום וגאוגרפיה ==
הכפר ממוקם בלב הגזרה המרכזית בדרום לבנון, כ-9 קילומטרים, בקוו אווירי, מגבול ישראל (מושב דוב"ב), כ-6 קילמטרים מערבית לבינת א-ג'בייל. הכפר משתרע על רכס בגובה ממוצע 750 מטרים מעל פני הים.

האקלים בכפר ים תיכוני, ונע ממזג אוויר יבש בקיץ ועד למזג אוויר מושלג בחורף.

== היסטוריה ==
=== בעת העתיקה ===
בתלמוד בבלי, מסכת נידה מוזכר יישוב בשם "עין בול"<ref>תלמוד בבלי, מסכת נידה, דף ל"ב, ע"א</ref> ובתרגום לאנגלית נוספה הערה שהכוונה לעין אבל השוכנת "צפונית מערבית לצפת".<ref></ref>

החוקר ויקטור גרן ביקר ביישוב ומצא בפאתיו, באזור "שלעבון" (בערבית: شلعبون) וכן באזור "א-דואייר" (בערבית: خربة الدوير; בצרפתית: Dueir), קברים עתיקים, מעברים תת-קרקעיים, שרידי מבנים בנויים מאבנים גדולות וכן סרקופגים עם גילופים מרשימים. הוא זיהה את "שלעבון" עם היישוב המקראי שעלבין שהיה בנחלת שבט דן. על אחד הקברים גילה רנן תבליט של אפולו וארטמיס.<ref></ref> התבליט הועבר לצרפת והוא מוצג במוזיאון לובר.<ref></ref> בשנת 2011 מוזיאון הלובר יצר העתק מדויק של התבליט, שנמסר למועצת עין אבל.<ref></ref>
תבליט עם אפולו וארטמיס שהתגלה על ידי החוקר ויקטור גרן. המקור נמצא במוזיאול הלובר. העתק מדויק מצוי בכפר

=== ייסוד הכפר הקיים ===
ראשית הכפר הקיים היא ככל הנראה בשנת 1650 עם משפחות נוצריות שהגיעו מצפון לבנון: ראשונה הגיעה משפחת שחאדה (شحادة) ולאחריה משפחת עוואד (عواد) הידועים בכינוי "החסרוניים" (الحصرونيين), כי ככל הנראה הגיעו מהכפר שבצפון לבנון.<ref name=":0" />

=== המאה העשרים ===
לאחר מלחמת העולם הראשונה ניסו הצרפתים לקבע הסדרים מנהליים לקראת הקמת לבנון הגדולה, תוך מתן העדפה למרונים. השיעים התנגדו למהלך ובמהלך חודשים מאי - יוני 1920 תקפו השיעים בדרום לבנון את הכפרים הנוצריים הסמוכים להם, ובעיקר את עין אבל. כ-120 איש מתושבי הכפר נהרגו, רבים נפצעו ורוב תושבי הכפר ברחו לקהילות נוצריות בגליל,<ref></ref> למשך כחודשיים.<ref name=":1"></ref> האירועים הסתיימו ב-1 ביוני 1920, כאשר כוחות צרפתיים הגיעו לאזור וערכו מסע נקמה בכפרי השיעים.<ref name=":0" /> עם חזרת הפליטים הוקמה בכפר מצבה גדולה לזכר הנרצחים.<ref name=":1" />

=== מלחמת לבנון השנייה ===
במלחמת לבנון השנייה השתלט החזבאללה על הכפר וירה ממנו רקטות קטיושה בניגוד לרצון התושבים. תושבי הכפר התבקשו לעזוב את בתיהם, ובתקיפת חיל האוויר מספר בתים נפגעו.

=== מלחמת חרבות ברזל ===
בתחילת מלחמת חרבות ברזל עזבו רוב התושבים את הכפר לביירות וצפון לבנון. נשארו בכפר רק כ-40% מהתושבים, רובם גברים בוגרים, כדי לשמור על הרכוש.<ref></ref>

ב-23 בנובמבר 2023 פגעו חלקים ממיירטי כיפת ברזל ששוגרו על ידי צה"ל נגד טילי חזבאללה, בכמה בתים בכפר. נגרמו נזקים לרכוש בלבד.<ref></ref>

== אוכלוסייה ==
בשנת 2014 הופיעו ברשימות משרד הפנים הלבנוני 4,621 בוגרים בעלי זכות בחירה לפרלמנט הלבנוני, שכתובתם הייתה בכפר.<ref></ref>
אוכלוסיית הכפר מורכבת מנוצרים המשתייכים לסיעות של הכנסייה הקתולית: רוב התושבים הם מרונים, מלכיתים (בשנת 2009 היו בכפר 410 מלכיתים)<ref></ref> ומספר משפחות ארמניות.

== כלכלה ==
חלק ניכר מבני הכפר היגרו לארצות שונות ומסייעים בכסף לתושבי הכפר, במיוחד בפרויקטים ציבוריים.<ref name=":2"></ref>

בכפר חקלאות מפותחת הכוללת מטעי תאנים, רימונים, תפוחים, שקדים, פקאן, ערמונים וכן כרמי זיתים וגפן, גידולים אלא מהווים את רוב תוצרת הכפר.

== דת ==
עין אבל מהווה מרכז דתי ובו שלוש כנסיות, שתי קפלות ומנזר. מדי שנה, ב-15 באוגוסט מתקיימת בכפר תהלוכה לזכר עלייתה לשמיים של מריה אם ישו, וכמנהג הנצרות ביום זה מתקיימות מיסות בכנסיות.

== אתרים ==
פסל "אום א-נור" (בערבית: ام النور; בעברית: "אם האור"): פסל של מריה ובזרועותיה ישו הניצב על מגדל בגובה כ-60 מטר, בכניסה לכפר.<ref name=":2" />

== אישים ==
* (1907 - 1994): היה הפטריארך המארוני ה-75 בין השנים 1986-1975 ואז התפטר מהתפקיד מפאת גילו. הוא היה הפטריארך המרוני השני מדרום לבנון.
* אטיין סאקר (יליד 1937) המכונה "אבו ארז": היה פוליטיקאי לבנוני לאומי, וייסד את מפלגת שומרי הארזים וכן מיליציה עם אותו שם. סאקר והמיליציה שלו השתתפו באופן פעיל במלחמת האזרחים בלבנון בשנות ה-70 וה-80 של המאה ה-20. בשנת 1990 הואשם בשיתוף פעולה עם צבא דרום לבנון והושם במעצר בית. בשנת 2000 נמלט לישראל ומאז גר באירופה.
* אליסר פרח אנטוניוס (Elissar Farah Antonios): יועצת אסטרטגית, חבר מועצת המנהלים של לשכת המסחר הבינלאומית של דובאי. בעבר, עבדה 19 שנה במספר תפקידי ניהול בסיטיגרופ.<ref></ref><ref></ref>

== קישורים חיצוניים ==

* [https://www.saydetainebel.com/Ar/page/home/ פסל "אם האור"] (בערבית).
* [https://www.youtube.com/watch?v=I1jodGnLRzE לחקור את סודות עין אבל: יום מדהים בדרום לבנון - סרטון יו-טיוב] (בערבית לבנונית).
* [https://www.youtube.com/watch?v=EPfQU1pB7fg עין אבל - מבט מלמעלה - סרטון יו-טיוב] (בערבית)

== הערות שוליים ==

קטגוריה:מחוז א-נבטיה: יישובים